ચૂંટણી આવે એટલે ન્યાત, જાત અને ધર્મનાં નામે માનસિક બંટવારો વધારે ઘેરો બને. એ થશે જ. સોશિયલ મીડિયા પર ફેક અને ફેંકુ સમાચારની ભરમાર છે તો છે. એકની એક વાત વારંવાર કાને અથડાય તો ખોટી વાત સાચી થઇ જાય છે. છળ છલોછલ છે સાહેબ. પણ આશાનું કિરણ પણ તો છે. કહે છે કે આ અઘરાં સમયમાં આચરણ કરવાનાં દસ નિયમો છે. ૧. ઈન્સ્ટન્ટ ચિંતા ન કરો. ચિંતા કરવામાં ય રાહ જુઓ. ૨. સારી વાત થાય તો આભારવશ રહો. ૩. તંદુરસ્તી જેવી સંપત્તિ કોઈ નથી. ૪. પેટ પકડીને હસો. એનાં ગંભીર ફાયદાઓ છે. ૫. આનંદ આપો. આનંદ બૂમરેંગ થતો હોય છે. ૬. હારી રહ્યા છો તો લખો. કાંઈક તો રસ્તો મળી જશે. ૭. શ્રદ્ધા રાખો. ૮. ના પાડવામાં ઉદારતા રાખો. ૯. શિસ્તની શક્તિને સમજો. અને ૧૦. પોઝિટીવ લોકોથી ઘેરાયેલાં રહો. અને અગિયારમો નિયમ..પોઝિટીવ કોલમ વાંચતા રહો! રુમી કહેતા કે વૃક્ષ જેવાં બનો. પાંદડાને ખરી જવા દો. નેગેટિવને ડીલીટ કરતાં રહો..